‘ಜಂಟಲ್ ಮ್ಯಾನ್’ ಪ್ರಚಾರ ಭರಾಟೆ ಬಲು ಜೋರು!

– ಪ್ರಚಾರತಂತ್ರಕ್ಕೆ ಪ್ರೇಕ್ಷಕ ಫಿದಾ

ಡೈನಾಮಿಕ್ ಪ್ರಿನ್ಸ್ ಪ್ರಜ್ವಲ್ ದೇವರಾಜ್ ಸ್ಲೀಪಿಂಗ್ ಸಿಂಡ್ರೋಮ್ ನಿಂದ ಬಳಲುತ್ತಿದ್ದಾರಂತೆ. ಎಷ್ಟೇ ಮೆಡಿಸಿನ್ ತಗೊಂಡ್ರು, ಯಾವ ಡಾಕ್ಟರ್ ಬಳಿ ಹೋದರೂ ಕಡಿಮೆ ಆಗ್ತಿಲ್ಲವಂತೆ. ಅರೇ. ಶಾಕ್ ಆದ್ರಾ.!! ಇದು ಪ್ರಜ್ವಲ್ ಹೊಸ ಅವತಾರ ಕಣ್ರೀ!.

ಹೌದು. ಪ್ರಜ್ವಲ್ ಜಂಟಲ್ ಮ್ಯಾನ್ ಆಗಿ ತೆರೆ ಮೇಲೆ ಬರ್ತಿದ್ದಾರೆ. ಚಿತ್ರದ ಟೈಟಲ್ ‘ಜಂಟಲ್ ಮ್ಯಾನ್’ ಆದರೂ ಪ್ರಜ್ವಲ್ ಫುಲ್ ಸ್ಲೀಪಿ ಮ್ಯಾನ್ ಪಾತ್ರದಲ್ಲಿ ಬಣ್ಣ ಹಚ್ಚಿದ್ದಾರೆ. ದಿನದಲ್ಲಿ ಬರೋಬ್ಬರಿ ಹದಿನೆಂಟು ಗಂಟೆ ನಿದ್ದೆ ಮಾಡೋ ಕುಂಭಕರ್ಣನ ಪಾತ್ರದಲ್ಲಿ ಡೈನಾಮಿಕ್ ಪ್ರಿನ್ಸ್ ಕಾಣಿಸಿಕೊಂಡಿದ್ದಾರೆ. ಟೀಸರ್ ಮತ್ತು ಹಾಡುಗಳ ಮೂಲಕ ಗಮನ ಸೆಳೆದಿರೋ ಈ ಚಿತ್ರ ಈಗ ವಿನೂತನ ಪ್ರಚಾರದ ಮೂಲಕ ಸಖತ್ ಟಾಕ್ ಕ್ರಿಯೇಟ್ ಮಾಡಿದೆ. ಸೋಶಿಯಲ್ ಮೀಡಿಯಾದಲ್ಲಿ ಜಂಟಲ್ ಮ್ಯಾನ್ ತರಹೇವಾರಿ ಮೀಮ್ಸ್, ಟ್ರೋಲ್ ಹಾವಳಿ ಹೆಚ್ಚಾಗಿದ್ದು ಸಖತ್ ವೈರಲ್ ಆಗಿವೆ. ಪಾಲಿಟಿಕ್ಸ್ ನಿಂದ ಟೂತ್ ಪೇಸ್ಟ್ ಜಾಹೀರಾತಿನಲ್ಲೂ ಜಂಟಲ್ ಮ್ಯಾನ್ ಅವತಾರ ತಾಳಿರೋ ಪ್ರಜ್ವಲ್ ಟ್ರೋಲ್, ಮೀಮ್ಸ್ ಗಳು ಕಚಗುಳಿ ಇಡುತ್ತಿವೆ. ಇದರಿಂದ ಚಿತ್ರದ ಮೇಲಿನ ನಿರೀಕ್ಷೆ ದುಪ್ಪಟ್ಟಾಗಿದೆ.

ಜಿ ಸಿನಿಮಾಸ್ ಬ್ಯಾನರ್, ಗುರುದೇಶಪಾಂಡೆ ನಿರ್ಮಾಣದಲ್ಲಿ ಮೂಡಿ ಬರುತ್ತಿರುವ ಈ ಚಿತ್ರವನ್ನು ಜಡೇಶ್ ಕುಮಾರ್ ನಿರ್ದೇಶನ ಮಾಡಿದ್ದಾರೆ. ಅತಿ ವಿರಳವಾಗಿ ಕಾಣಿಸಿಕೊಳ್ಳೋ ಸ್ಲೀಪಿಂಗ್ ಸಿಂಡ್ರೋಮ್ ಕಾಯಿಲೆ ಇರುವ ವ್ಯಕ್ತಿ ಜೀವನವನ್ನು ಕಮರ್ಶಿಯಲ್ ಎಳೆ ಮೂಲಕ ತೆರೆ ಮೇಲೆ ತರಲು ನಿರ್ದೇಶಕ ಜಡೇಶ್ ಕುಮಾರ್ ಹೊರಟಿದ್ದಾರೆ.

2020 ಜನವರಿ ಮೂರನೇ ವಾರದಲ್ಲಿ ಸಿನಿಮಾ ತೆರೆಗೆ ಬರಲು ಸಿದ್ಧವಾಗಿದ್ದು ಡೈನಾಮಿಕ್ ಪ್ರಿನ್ಸ್ ಅಭಿಮಾನಿಗಳು ಕಾತುರದಿಂದ ಕಾಯುತ್ತಿದ್ದಾರೆ. ಚಿತ್ರದಲ್ಲಿ ಪ್ರಜ್ವಲ್ ಗೆ ನಾಯಕಿಯಾಗಿ ನಿಶ್ವಿಕಾ ನಾಯ್ಡು ನಟಿಸಿದ್ದಾರೆ. ಸದ್ಯ ಚಿತ್ರದ ಪ್ರಚಾರದಲ್ಲಿ ಬ್ಯುಸಿಯಾಗಿರೋ ಚಿತ್ರತಂಡ ವಿನೂತನ ಪ್ರಚಾರದಿಂದ ಸಿನಿ ಪ್ರೇಕ್ಷಕನ ಮನ ಗೆದ್ದಿದೆ. ತೆರೆ ಮೇಲೆ ಜಂಟಲ್ ಮ್ಯಾನ್ ಯಾವ ರೀತಿ ಮೆಚ್ಚುಗೆ ಪಡೆದುಕೊಳ್ಳುತ್ತಾನೆ ಅನ್ನೋದನ್ನ ಕಾದು ನೋಡಬೇಕು.